**III ИЗВРШЕЊЕ БУЏЕТА**

**Члан 15.**

Наредбодавац за извршење буџета је Градоначелник и одговоран је за законито и наменско коришћење средстава распоређених Одлуком о буџету града Крагујевца за 2025. годину (у даљем тексту: Одлука).

**Члан 16.**

Функционер, односно руководилац директног, односно индиректног корисника буџетских средстава одговоран је за закониту, наменску, економичну и ефикасну употребу буџетских апропријација из своје надлежности, као и за преузимање обавеза, њихову верификацију, издавање налога за плаћање које треба извршити из средстава органа којим руководи и издавање налога за уплату средстава која припадају буџету.

**Члан 17.**

Приходи и примања буџета прикупљају се и наплаћују у складу са законом и другим прописима, независно од износа утврђених овом oдлуком за поједине врсте прихода и примања.

Корисници буџета одговорни су за наплату прихода и примања из своје надлежности и имају обавезу да обезбеде потпуно и правовремено, на дан реализације, уплаћивање прихода и примања буџета за које су надлежни, на прописани рачун за уплату јавних прихода.

**Члан 18.**

Градска управа надлежна за послове финансија обавезна је да редовно прати извршење буџета и најмање два пута годишње информише надлежни извршни орган Града, а обавезно у року од петнаест дана по истеку шестомесечног, односно деветомесечног периода.

У року од петнаест дана по подношењу извештаја из става 1. овог члана надлежни извршни орган Града усваја и доставља извештај Скупштини града Крагујевца.

**Члан 19.**

У случају да се буџету града Крагујевца од стране другог нивоа власти определе актом наменска трансферна средства, укључујући и наменска средства за надокнаду штета услед елементарних непогода, као и у случају уговарања донације, чији износи нису могли бити познати у поступку доношења ове одлуке, градска управа надлежна за послове финансија, на основу тог акта повећава обим буџета и отвара одговарајуће апропријације за извршавање расхода и издатака по том основу, у складу са чланом 5. Закона о буџетском систему („Службени гласник РС“, број 54/09,73/10, 101/10, 101/11, 93/12, 62/13 - исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/20, 118/21, 138/22 и 92/23) - у даљем тексту: Закон.

Корисник буџетских средстава, који оствари приходе и примања чији износи нису могли бити познати у поступку доношења Одлуке, подноси захтев градској управи надлежној за послове финансија за отварање, односно повећање одговарајуће апропријације за извршавање расхода и издатака из свих извора финансирања, осим из извора 01 – Oпшти приходи и примања буџета. Решење о увећању прихода и примања и извршавања расхода и издатака из тих прихода доноси Градоначелник.

**Члан 20.**

Јавна предузећа и други облици организовања, чији је оснивач Град, имају обавезу да на прописан рачун за уплату јавних прихода, уплате у буџет Града, најкасније до 30. новембра 2025. године, део од најмање 50% добити, односно утврђеног вишка прихода над расходима по завршном рачуну за 2024. годину.

Изузетно, уз сагласност Градског већа, утврђену добит по завршном рачуну, предузећа из става 1. овог члана, могу да користе за покриће губитка из ранијих година, односно повећање капитала или за финансирање инвестиција.

**Члан 21.**

Извршни орган локалне власти, у складу са чланом 27ж Закона, може да поднесе захтев Министарству финасија Републике Србије за одобрење фискалног дефицита изнад 10% прихода у тој години, уколико је фискални дефицит резултат реализације јавних инвестиција.

**Члан 22.**

Новчана средства буџета Града, директних и индиректних корисника буџетских средстава, као и других корисника јавних средстава који су укључени у Консолидовани рачун трезора града Крагујевца (у даљем тексту: КРТ**)**, воде се и депонују на КРТ- у.

Слободна новчана средства КРТ-а града Крагујевца могу се депоновати код пословних банака.

**Члан 23.**

Распоред и коришћење средстава утврђених у члану 14. Одлуке вршиће се на основу финансијског плана директног корисника буџетских средстава који доноси руководилац тог корисника буџетских средстава, и исти доставља градској управи надлежној за послове финансија.

Финансијским планом из става 1. овог члана средства буџета распоређују се у складу са организационом, програмском, функционалном и економском класификацијом и по изворима финансирања.

Акт о преусмеравању апропријација утврђених чланом 14. Одлуке, односно акт о употреби средстава текуће и сталне буџетске резерве, увећању буџета и преносу средстава у текућу буџетску резерву и преусмеравању из текуће буџетске резерве, у складу са Законом, представља основ за измену финансијског плана директног корисника буџетских средстава.

**Члан 24.**

Корисници буџетских средстава могу преузимати обавезе на терет буџета само до износа апропријације утврђене Одлуком.

Изузетно од става 1. овог члана, корисници буџетских средстава могу преузети обавезе које се евидентирају у оквиру група конта 42 – Коришћење роба и услуга и 62 – Набавка финансијске имовине, по уговорима који због природе расхода, захтевају плаћање у више година, под условом да пре покретања поступка јавне набавке имају обезбеђен део средстава за обавезе које доспевају у тој буџетској години, као и да прибаве писану сагласност градске управе надлежне за послове финансија, за обавезе које ће доспевати и бити укључене у финансијски план за наредне две године, у складу са Уредбом о критеријумима за утврђивање природе расхода и условима и начину прибављања сагласности за закључивање одређених уговора, који, због природе расхода, захтевају плаћање у више година („Службени гласник Републике Србије“, број 21/14 и 18/19).

Преузете обавезе чији је износ већи од износа средстава који је предвиђен Одлуком или су у супротности са законом, не могу се извршавати на терет буџета.

Обавезе преузете, у складу са одобреним апропријацијама у 2024. години, а које се неће извршити у току те године, преносе се и имају статус преузетих обавеза и у 2025. години и извршавају се на терет апропријација одобрених Одлуком.

Преузете обавезе и све финансијске обавезе морају бити извршене искључиво на принципу готовинске основе са КРТ-а, осим ако је законом, односно актом Владе предвиђен другачији метод.

**Члан 25.**

Корисник буџетских средстава, који одређени расход и издатак извршава из других извора прихода и примања (који нису извор 01 – Oпшти приходи и примања буџета), обавезе може преузимати само до остварења тих прихода или примања, уколико је ниво остварених прихода и примања мањи од одобрених апропријација.

**Члан 26.**

Корисници буџетских средстава могу користити средства распоређена Одлуком само за намене за које су им та средства одобрена у складу са Законом.

Корисници буџетских средстава, који одређени расход извршавају из општих прихода и примања буџета и из других извора финансирања, обавезни су да измирење тог расхода и издатка прво врше из прихода из тих других извора финансирања.

**Члан 27.**

Корисници буџетских средстава дужни су да обавезе настале по основу комерцијалних трансакција измире у року утврђеним законом којим се уређују рокови измирења новчаних обавеза у комерцијалним трансакцијама.

**Члан 28.**

Обавезе према корисницима буџетских средстава извршавају се сразмерно оствареним приходима и примањима буџета.

Ако се у току године приходи и примања смање, расходи и издаци буџета извршаваће се по приоритетима и то обавезе утврђене законским прописима на постојећем нивоу и минимални стални трошкови неопходни за несметано функционисање корисника буџетских средстава.

Ако корисници буџетских средстава не остваре приходе и примања из других извора финансирања, расходи и издаци планирани по том основу неће се извршавати на терет општих прихода и примања буџета.

**Члан 29.**

Обавезе по основу правоснажних одлука извршаваће се у износима који су доспели за плаћање у складу са судским решењима, на терет апропријације директног корисника који је стварни дужник.

Уколико индиректни корисник својом делатношћу изазове судски спор, извршење правоснажних судских одлука и судских поравнања спроводи се на терет његових апропријација, а преко апропријације која је намењена за ову врсту расхода.

**Члан 30.**

Корисници буџетских средстава приликом закључивања уговора о набавци добара, финансијске имовине, пружању услуга или извођењу грађевинских радова, морају да поступе у складу са прописима који регулишу јавне набавке.

**Члан 31.**

Трансфере према индиректним корисницима може вршити Градска управа за друштвене делатности, Градска управа за људске ресурсе, опште и заједничке послове и Градска управа за развој и инвестиције. Преноси средстава са буџетског рачуна једног индиректног корисника на буџетски рачун другог индиректног корисника не могу се вршити.

**Члан 32.**

Директни и индиректни корисници буџетских средстава могу да врше плаћања до висине тромесечних квота које одређује градска управа надлежна за послове финансија за извор финансирања 01 - Општи приходи и примања буџета.

Приликом одређивања квота градска управа надлежна за послове финансија има у виду средства планирана у буџету за корисника буџетских средстава и ликвидне могућности буџета.

**Члан 33.**

Расходи и издаци корисника буџетских средстава извршаваће се преко КРТ-а Града, по захтеву директног корисника буџетских средстава до утврђеног нивоа апропријација односно до утврђеног нивоа квота.

Уз захтев за плаћање, корисник буџетских средстава дужан је да градској управи надлежној за послове финансија достави потребну документацију која је основ за плаћање.

**Члан 34.**

У случају да се у току године обим пословања или овлашћења директног, односно његовог индиректног корисника буџетских средстава промени, износи апропријација издвојених за активности тог корисника могу се увећати, односно смањити на терет или у корист текуће буџетске резерве.

Директни корисник буџетских средстава, уз одобрење градске управе надлежне за послове финансија, може извршити преусмеравање апропријације одобрене на име одређеног расхода и издатка који се финансира из општих прихода буџета у износу до 10% вредности апропријације за расход и издатак чији се износ умањује.

Ограничење за преусмеравање апропријација односи се на апропријације из прихода из буџета, док се из осталих извора апропријације могу мењати без ограничења.

Решење о преусмеравању апропријације доноси Градоначелник.

Апропријације се не могу преносити између законодавне, извршне и судске власти.

**Члан 35.**

Ако у току године дође до промене околности која не угрожава утврђене приоритете унутар буџета, износ апропријације који није могуће искористити, преноси се у текућу буџетску резерву и може се користити за намене које нису предвиђене буџетом или за намене за које нису предвиђена средства у довољном обиму.

Укупан износ преусмеравања из става 1. овог члана не може бити већи од износа разлике између максимално могућег износа средстава текуће буџетске резерве утврђене Законом и буџетом одобрених средстава текуће буџетске резерве.

Решење о преносу апропријације у текућу буџетску резерву и преусмеравању из текуће буџетске резерве, у складу са чланом 61. Закона доноси Градско веће.

**Члан 36.**

У оквиру буџета део планираних прихода не распоређује се унапред, већ се задржава на име текуће буџетске резерве.

Средства текуће буџетске резерве користе се за непланиране сврхе за које нису утврђене апропријације или за сврхе за које се у току године покаже да апропријације нису биле довољне.

Текућа буџетска резерва опредељује се највише до 4% укупних прихода и примања од продаје нефинансијске имовине за буџетску годину.

Решење о употреби средстава текуће буџетске резерве доноси Градско веће, на предлог градске управе надлежне за послове финансија по захтеву директног корисника буџетских средстава.

Одобрена средства по овом основу представљају повећање апропријације корисника буџетских средстава за одређену намену и исказују се на конту зависно од намене за коју су средства усмерена.

**Члан 37.**

У буџету се планирају средства за сталну буџетску резерву, која се исказује на апропријацији намењеној за буџетске резерве.

Стална буџетска резерва користи се за финансирање расхода на име учешћа локалне власти у отклањању последица ванредних околности, као што су земљотрес, поплава, суша, пожар, клизишта, снежни наноси, град, животињске и биљне болести, еколошка катастрофа и друге елементарне непогоде, односно других ванредних догађаја, који могу да угрозе живот и здравље људи или проузрокују штету већих размера.

Стална буџетска резерва опредељује се највише до 0,5% укупних прихода и примања од продаје нефинансијске имовине за буџетску годину.

Решење оупотреби средстава сталне буџетске резерве доноси Градско веће, на предлог градске управе надлежне за послове финансија, по захтеву Градске управе за послове органа Града.

**Члан 38.**

Директни корисници буџетских средстава предлажу и одговорни су за реализацију програма из области за које су надлежни.

Програме из става 1. овог члана доноси Градско веће.

**Члан 39.**

Град Крагујевац се може задуживати узимањем кредита или емитовањем хартија од вредности.

Град Крагујевац се може задужити у земљи и иностранству, односно на домаћем и иностраном тржишту, у домаћој и страној валути.

Одлуку о задуживању ради финансирања или рефинансирања капиталних инвестиционих расхода доноси Скупштина града Крагујевца, по претходно прибављеном мишљењу Министарства финансија Републике Србије, у складу са одредбама Закона о јавном дугу („Службени гласник РС“, број 61/05, 107/09, 78/11, 68/15, 95/18,91/19 и 149/20).

Одлуку о задуживању за финансирање дефицита текуће ликвидности који настаје услед неуравнотежености кретања у јавним приходима и јавним расходима доноси Скупштина града Крагујевца, у складу са одредбама закона којим се уређује јавни дуг.

**Члан 40.**

У 2025. години, неће се вршити обрачун и исплата поклона у новцу, божићних, годишњих и других врста награда и бонуса и примања запослених ради побољшања материјалног положаја и услова рада, као и других примања предвиђених посебним и појединачним колективним уговорима и другим актима за директне и индиректне кориснике буџетских средстава, осим јубиларних награда за запослене и новчаних честитки за децу запослених.

У 2025. години не могу се исплаћивати запосленима награде и бонуси који према међународним критеријумима представљају нестандардне, односно нетранспарентне облике награда и бонуса.

**Члан 41.**

Корисници буџетских средстава имају обавезу да на рачун извршења буџета, до 31. децембра 2025. године, врате сва средства која су им пренета у складу са Одлуком, а нису утрошена за финансирање расхода и издатака у 2025. години.

**Члан 42.**

У складу са Упутством за припрему одлуке о буџету локалне власти за 2025. годину и пројекцијама за 2026. и 2027. годину, које је донео министар надлежан за финансије, исказује се број запослених за које су обезбеђена средства у буџету и то: изабраних лица 7, постављених и именованих лица 44, на неодређено 1.353 запослених и на одређено време 262 запослених.

**Члан 43.**

Ову одлуку доставити Министарству финансија Републике Србије.

**Члан 44.**

Ова одлука ступа на снагу осмог дана од дана објављивања у „Службеном листу града Крагујевца“, а примењује се од 1. јануара 2025. године.

**СКУПШТИНА ГРАДА КРАГУЈЕВЦА**

**Број:**

**у Крагујевцу, дана \_\_\_\_\_\_\_\_\_\_\_\_\_2024. године**

**ПРЕДСЕДНИК**

**Ивица Момчиловић**